Ráðstefna um notkun hrossa við leit og björgun Næstkomandi sunnudag stendur hópur björgunarsveitarfólks fyrir ráðstefnu um notkun hrossa við leit og björgun . Hópur þessi nefnist Leitarhestar í Borgarfirði og er markmið hans eins og nafnið bendir til að nýta hross til leitar og björgunar við aðstæður þar sem hross nýtast betur en vélknúin farartæki . Ráðstefnan verður sunnudaginn 21. febrúar í Pétursborg , húsi björgunarsveitarinnar í Borgarnesi . Dagskráin hefst klukkan 13 . Meðal þess sem rætt verður um eru hæfniskröfur knapa sem björgunarmanns , nauðsynlegir eiginleikar hrossa , alþjóðlegir staðlar , leitartækni , útbúnaður og fleira . Fundarstjóri verður Ragnar Frank Kristjánsson . Að sögn Höllu Kjartansdóttur , eins félaganna í Leitarhestum Borgarfjarðar , er hér um að ræða hóp sem upphaflega varð til hjá björgunarsveitunum Brák , Ok og Heiðari . “ Nú hefur hópurinn stækkað og koma félagsmenn víðar af landinu , svo sem frá Selfossi , Hellu , Kjalarnesi og Mosfellssveit . Við erum því í raun deild innan Landsbjargar af Svæði 4 , ” segir Halla . Félagar í Leitarhestum hittast reglulega einu sinni í mánuði , virkir félagar eru um tíu en þeim fer fjölgandi . Halla segir að hross hafi verið notuð við eina og eina leit víðsvegar um landið í gegnum tíðina en þetta sé í fyrsta skipti sem skipulega sé verið að byggja upp leitarhóp af þessu tagi . Nánar er hægt að fræðast um félagsskapinn á vefslóðinni www.leitarhestar.123.is Dagskrá ráðstefnunnar : 13:00 - 13:20 Hæfniskröfur knapa sem björgunarmanns - Anna P. og Heiða 13:20 - 13:35 Hæfniskröfur hests - Anna P. og Heiða 13:35 - 13:55 Alþjóðlegir staðlar fyrir leitarhestahópa - Halla og María 14:00 - 14:25 Útbúnaður - Eiríkur 14:35 - 14:55 Leitartækni og hugmyndir að æfingum - Soffía 15:30 - Sigurður Oddur hestaferðafrömuður og járningameistari , fjallar um ferðalög , þjálfun f. ferðalög , útbúnað og járningar á ferðalögum . ( 16:30 - 17:00 Ef að Edda Þórarinsdóttir dýralæknir verður ekki vant við látin á vaktinni ætlar hún að mæta og láta ljós sitt skína um sjúkrabúnað hesta ) 17:00 - 18:00 Hestamennska og slysavarnir - Umræður varðandi framkvæmd hugmynda um að félagar í Leitarhestum haldi fyrirlestra hjá hestamannafélögum um slysavarnir í hestamennsku . Erlendur fyrirlesari , T'mi Finkle , verður að öllum líkindum þar með leitarhestafyrirlestur og mun vonandi halda leitarhestanámsskeið á svipuðum tíma á Íslandi . Eru einhver önnur námsskeið ( á Íslandi ) sem við myndum vilja fá fyrir leitarhestahópa ? 18:30 - 19:30 Eðal pottréttur á vegum Gæðakokka , kr. 500. - á mann . Láta vita fyrir kl. 21:00 nk. föstudagskvöld í síma 699-0717 eða á msar_iceland@yahoo.com . Drög að dagskrá hjá Leitarhestum Borgarfjarðar : 21. febrúar - Ráðstefna 3. eða 4. apríl - Hittast í reiðhöll og fara í þrautabraut . Páskakeppni . 20. apríl - Fyrirlestur um það hvernig á að gera hest " sprengjuheldan " . Julio ? 18. maí - Fundur 29. eða 30. maí - Stór leitaræfing með gangandi fólki og hestum